Papersnake/gushiwen huggingface dataset:
马上口占
陆游（宋代）

大耋光阴岂自期，即今堪喜亦堪悲。
关河隔绝初心负，忧患侵堪旧学衰。
羸马涉溪孤店路，栖鸦满树晓霜时。
凭鞍残梦悠然觉，又得浮生一首诗。
雨中花慢·邃院重帘何处
苏轼（宋代）

邃院重帘何处，惹得多情，愁对风光。睡起酒阑花谢，蝶乱蜂忙。今夜何人，吹笙北岭，待月西厢。空怅望处，一株红杏，斜倚低墙。
羞颜易变，傍人先觉，到处被着猜防。谁信道，些儿恩爱。无限凄凉。好事若无间阻，幽欢却是寻常。一般滋味，就中香美，除是偷尝。
闻何乔仲侍御移疾野寺诗以讯之
王立道（明代）

恋主重来拂豸冠，寻僧还向竹林眠。百年半是沧洲客，多病能安白骨禅。

閒指远山孤枕外，细听落叶一灯前。何时更惬烟霞赏，同礼维摩结静缘。
正月十三夜元陟先生见过观灯留酌喜而赋之
张萱（明代）

良夜灯初放，新晴月未流。如何二老者，亦作少年游。

妙语丝为二，明年杖有鸠。已完儿女债，莫问稻粱谋。

往岁犹堪忆，新诗且共酬。不须穿夜市，何必问更筹。
中秋大风雨五绝
刘克庄（宋代）

车唤阿香推，情知雨必雷。
不干巽二事，也伴阿姨来。
品令·一阳生暖
佚名（宋代）

一阳生暖。见庾岭、梅初绽。琼枝玉树，浑如傅粉，寿阳妆面。疏影横斜，隐隐月溪清浅。前村雪里，向雪里、真难辨。倩谁说与，高楼人道，休吹羌管。且与从容，来岁和羹未晚。
画堂春
郝子直（宋代）

华堂当日诞今辰。庆门人降西真。一杯千岁祝遐龄。

莫厌频斟。真愿头白还黑，真愿齿落重生。但容艳只如今。

寿等松椿。
伯都讷道中
文孚（清代）

小吏相迎尽短衣，平原千里飏晴晖。马肥春草临边牧，雁觅芳塘贴地飞。

疏雨无声寒剑佩，西风有力动旌旗。何当笑共穿杨手，且逐黄羊猎一围。
和林子长分赠丹桂韵
虞俦（宋代）

月桂天应惜，溪堂人与清。
五枝蒙折赠，双目喜增明。
红药羞丹禁，彤霞避赤城。
剩闻烧烛赏，有底置公荣。
四序回文十二首 其三 秋
宇文虚中（宋代）

戚戚蛬吟苦，茫茫水驿孤。日衔山色莫，霜带菊丛枯。
元日朝回中夜书情寄南宫二故人
卢纶（唐代）

鸣佩随鹓鹭，登阶见冕旒。无能裨圣代，何事别沧洲。

闲夜贫还醉，浮名老渐羞。凤城春欲晚，郎吏忆同游。
段都尉别业
窦庠（唐代）

曾识将军段匹磾，几场花下醉如泥。

春来欲问林园主，桃李无言鸟自啼。
偈颂七十二首
释祖钦（宋代）

语默俱忘非是非，圣凡情尽绝玄微。
穿花蛱蝶深深见，点水晴蜓款款飞。
繙帙得菊叶
刘元茂（宋代）

何年霜后黄花叶，色蠹犹存旧卷诗。
曾是往来篱下读，一枝闲弄被风吹。
知府提举访求前守凌公遗迹忽于庭庑雨压复壁
赵蕃（宋代）

檐浅终防剥蚀灾，好移深奥示将来。
更须刻石行于世，公道只今方大开。
过天柱峰
陈献章（明代）

天柱峰前望故乡，西风淅淅鬓苍苍。愁肠暗为慈亲断，谁道青山是剑铓。
入泷州江
宋之问（唐代）

孤舟泛盈盈，江流日纵横。夜杂蛟螭寝，晨披瘴疠行。

潭蒸水沫起，山热火云生。猿躩时能啸，鸢飞莫敢鸣。

海穷南徼尽，乡远北魂惊。泣向文身国，悲看凿齿氓。

地偏多育蛊，风恶好相鲸。余本岩栖客，悠哉慕玉京。

厚恩尝愿答，薄宦不祈成。违隐乖求志，披荒为近名。

镜愁玄发改，心负紫芝荣。运启中兴历，时逢外域清。

只应保忠信，延促付神明。
行香子慢
佚名（宋代）

瑞景光融。换中天霁烟、佳气葱葱。皇居崇壮丽，金碧辉空。彤霄外、瑶殿深处，帘卷花影重重。迎步辇、几簇真仙，贺庆寿新宫。方逢。圣主飞龙。正休盛大宁，朝野欢同。何妨宴赏，奉宸意慈容。韶音按、露觞将进，蕙炉飘馥香浓。长愿承颜，千秋万岁，明月清风。
游仙诗二十首选五 其二
周凤翔（明代）

参商日日动雕戈，牛女年年泣绛河。争向真灵求位业，神仙更比鲫鱼多。
大行皇太后挽词二首
陈师道（宋代）

扶日行黄道，乘云上紫微。
忧劳形末命，恭俭见陈衣。
布德刑开网，和戎戢武威。
要知怀惠处，行路涕交挥。
南岳道中二首
汪元量（宋代）

夜来大醉别衡阳，今日长吟下楚湘。
翠藻青苹鱼市井，白苹红蓼雁家乡。
江云起处蒙蒙湿，山雨来时阵阵凉。
欹枕不禁肝肺热，汪然流涕惜兴亡。
田舍作
薛唐（宋代）

世业存五亩，家风守二南。适情无过睡，幽事不妨贪。

母老厨增肉，朋来树选柑。每惭躬稼穑，未及野农谙。
山居杂诗九十首
曹勋（宋代）

蒸沙以为城，冶铁用作限。
未伸彼利害，先为己忧患。
家事席未暖，基址已永叹。
在德不在险，推类仁者谏。
村舍
陆游（宋代）

剥啄敲村舍，丫叉揖主人。
新墙拆龟兆，疏瓦断鱼鳞。
红粒炊畲粟，青烟郁涧薪。
得床思熟睡，寒犬苦狺狺。
幽逼诗四首 其三
萧绎（南北朝）

松风侵晓哀，霜雰当夜来。寂寥千载后，谁畏轩辕台。
过净名院触目都似曾到问讯乃非也戏题绝句 其一
李薰（宋代）

入门彷佛记曾来，问讯山僧始此回。却觅旧游无是处，只应形似遣人猜。
答无为居士杨杰
释本嵩（宋代）

情智何尝异，犬吠蛇自行。终南的的意，日午打三更。
龙门偶作五首 其三
释清远（宋代）

呜呜鼯鼠啼，时人皆不喜。得意即相呼，意去当自止。

吉凶由之生，吾未见其理。此言如未闻，大梅有宗旨。
荅长宁令杨辙
韦应物（唐代）

皓月升林表，公堂满清辉。嘉宾自远至，觞饮夜何其。

宰邑视京县，归来无寸资。瑰文溢众宝，雅正得吾师。

广川含澄澜，茂树擢华滋。短才何足数，枉赠愧妍词。

欢盼良见属，素怀亦已披。何意云栖翰，不嫌蓬艾卑。

但恐河汉没，回车首路岐。
淳熙元年端午帖子词·皇帝合六首
崔敦诗（宋代）

双秀云牟实，三眠雪茧丰。
无人知帝力，浑在舜弦中。
宫词 其八十八
赵佶（宋代）

晓色轻阴四幕低，如膏小雨密霏霏。传宣仪仗通廊立，惟恐沾濡近御衣。
用西洋法照象，诗以纪之
许传霈（清代）

铸金象人物，后世易青丹。丹青成容易，不若铸金难。

所以金能成，画图偶尔传。然犹有传者，良由致力全。

画家言画法，点睛越数年。智竭神乃见，阿堵传笔先。

何来西域制，迩时成大观。有水黝其色，瓶注秘不宣。

云是采仙药，合成费万钱。天朗气亢爽，裙屐集喧阗。

红日当头朗，明镜睻目鲜。彼镜摄此镜，容貌别嗤妍。

沃以涓滴水，气勿临风迁。倏忽擘素纸，须眉呈宛然。

我来偶为此，形影化无端。岂有精妙识，能达秋毫颠。

大都人工巧，不能夺上天。吾闻药石性，不比金铁坚。

逾时性弛药，色亦化云烟。嗟哉人成世，百年空往还。

我象欲示后，何先我生湮。难易分久暂，至理实无边。

海外多奇术，孰能逃圣言。我相本非相，作此随俗缘。

家室识今吾，玩而老我焉。若夫真面目，自来多不刊。

英姿来飒爽，瞻拜古衣冠。
狗肉贵
王润生（清代）

人肉贱，狗肉贵。人肉斤百钱，狗肉五倍费，奇货之居祗为一皇帝。

岐王劫驾归凤翔，梁王迎銮出汴梁。岐王不敌梁王强，重围久困军无粮。

梁人饱欲死，岐人饥欲死，雀鼠俱空父食子。狗肉之贵贵倍人，人肉之贱贱过豕。

贵狗肉，贱人肉，梁王岐王互逞毒，皇帝日食惟不托。

朱三篡逆万段不蔽辜，茂贞考终一生造何福。
老将行
梁寅（元代）

小年自诧良家子，手把兵书当经史。
出身名隶羽林籍，带剑横行过都市。
一校初蒙上将知，三军尽羡好男儿。
阴山夜寒雪拥甲，沙碛昼昏风捲旗。
铁骢疾足若飞兔，羽箭鸣声如饿鸱。
独攻贤王每血战，生擒当户犹穷追。
自矜虓勇世无敌，九重竟未承颜色。
上功幕府屡呵谴，献计辕门多沮抑。
大将军印别赐人，狼居胥山谁勒石。
斗鸡羞入少年场，射虎犹令猎徒惜。
方今天子重书生，朝临广内暮承明。
老来不愿风尘起，但向闾阎观太平。
朱子得枉驾寺馆不遇有沽酒摘蔬之句次韵集杜以订后约子得近曾数过而余肺病将欲乞归故于末章及之 其二
欧大任（明代）

到此应常宿，西郊白露初。春来常早起，暮雀意何如。

一见能倾座，三车肯载书。盘餐老夫食，自为摘嘉蔬。
金缕曲 既和君佩寄内词，更作此以广之
胡汉民（清代）

识我平生矣。十余年、韩檠杜椠，祇君相似。斫地狂歌歌未罢，且复纵横自喜。

漫赢得、江山如此。云梦胸中吞八九，问谁堪、豪杰同生死。

成败恨，徒为尔。

西湖旧事重提起。怅新来、关山雨雪，游踪难纪。盼尽飞鸿芳讯阻，处处心魂相倚。

见说是、天涯人迩。太上忘情仍不免，笑英雄、自古欺人耳。

天下事，语还止。
送王宣慰中斋上温州
方回（元代）

梦草堂边下榻时，隙驹四十五年驰。
东嘉太守真知己，西里先年共赋诗。
前辈风流元不远，故家文献未全衰。
留耕相种书元帅，好与儒坛建鼓旗。
潍县八景 其五 麓台秋月
张起岩（元代）

银河漾漾净天街，碧月辉辉照麓台。台上读书燕太子，清光依旧向人来。
为何凝生题十九首 其七 清凉界
李之世（明代）

偶从火宅咏凉天。月挂兰梢个个圆。此是瑶台真乐国，银湾浩浩漾婵娟。
寄酬齐州曾巩学士二首 其一
赵抃（宋代）

太守文章耸缙绅，两湖风月助吟神。讼庭无事铃斋乐，聊屈承明侍从人。
八宝妆（秋宵有感）
陈允平（宋代）

望远秋平。初过雨、微茫水满烟汀。乱葓疏柳，犹带数点残萤。待汀重帘谁共倚，信鸿断续两三声。夜如何，顿凉骤觉，纨扇无情。
还思骖鸾素约，念凤箫雁瑟，取次尘生。旧日潘郎，双鬓半已星星。琴心锦意暗懒，又争奈、西风吹恨醒。屏山冷，怕梦魂、飞度蓝桥不成。
游大有空明洞
范宗尹（宋代）

暂到山中礼法坛，空明云气逼面寒。
当年孤鹤是何处，遥想天风坠羽翰。
病中一首简陈行之
晁公溯（宋代）

冈陵虽坡陀，其下水所积。
山通巫硖雨，地类长沙湿。
太阳岂不照，浸渍本膏脉。
气蒸柱础润，暗起窗户黑。
老屋生菌衣，阴墙上苔色。
不知今何时，寒暑昼夜易。
邑人安土风，特不宜北客。
我初忽不戒，诗酒颇自适。
艰难出一语，不博万户邑。
竟坐伤天和，两卧漳滨疾。
急求三年艾，几堕众鬼域。
自惟形羸甚，固易中肤革。
昔年见君至，豪气非我敌。
谓将独免此，不受瘴疠厄。
胡为亦效我，倾倒弄翰墨。
吟哦雕肝肾，辛苦出钩棘。
迩来亦抱病，发作乃并日。
涤胃无全功，徒薪有上策。
意其水帝子，欲君更奇出。
手掉芙蓉旗，聊尔一戏剧。
庶闻谴瘧篇，相将还白石。
辛巳闰月西域山城值雨
耶律楚材（元代）

冷云携雨到山城，未敢冲泥傍险行。夜听窗声初变雪，晓窥檐溜已垂冰。

泪凝孤枕三停湿，花结残灯一半明。又向茅亭留一宿，行云行雨本无情。
喜翁卷至
徐照（宋代）

开裳坐岩石，静僻胜尘区。
禽落闲庭果，荷侵湿岸蒲。
高情天外远，暑气竹间无。
浅井瓦瓶汲，低床桃簟铺。
江声空槛树，烧影照巢乌。
困睡抛书册，悲吟缺玉壶。
浮生如梦幻，世事任凫卢。
但得过从乐，无嫌此地迂。
颂古十六首
释心月（宋代）

善法堂前探浅深，寒涛平地涌千寻。
探竿靠壁出门去，也是贫儿拾得金。
残句：
王禹偁（宋代）

一回酒渴思吞海。
与洪天池
岑徵（明代）

与君弭节驻湘皋，痛饮东风且读骚。三献未售和氏壁，一寒先感范生袍。

风云隐见屯三户，日月蹉跎笑二毛。故国有怀难入梦，岭云迢递楚山高。
金陵寄窦尚书
罗隐（唐代）

二年岐路有西东，长忆优游楚驿中。虎帐谈高无客继，

马卿官傲少人同。世危肯使依刘表，山好犹能忆谢公。

此去此恩言不得，谩将闲泪对春风。
以白山茶寄吴仲庶见贶佳篇依韵和酬
曾巩（宋代）

山茶纯白是天真，筠笼封题摘尚新。
秀色未饶三谷雪，清香先尚五峰春。
琼花散漫情终荡，玉蕊萧条迹更尘。
远寄一枝随驿使，欲分芳种恨无因。
秋山行旅
王恭（明代）

寂历高秋乱叶飞，断𤠔声里日初微。自怜万里长为客，犹向西风著布衣。
过耐牢坡闸观梁山水涨
谢肃（明代）

三宿淹留会同闸，一帆飞过耐牢坡。旧来禾黍秋风地，今作蒲莲野水波。

岸决黄河方泛溢，尘生碧海定如何。苍茫天意知谁解，北望梁山一浩歌。
苦寒行
司马光（宋代）

穷冬北上太行岭，霰雪纠结风峥嵘。
熊潜豹伏飞鸟绝，一径仅可通人行。
僮饥马羸石磴滑，战栗流汗皆成冰。
妻愁儿号强相逐，万险历尽方到并。
并州从来号惨烈，今日乃信非虚名。
阴烟苦雾朝不散，旭日不复能精明。
跨鞍揽辔趋上府，发拳须磔指欲零。
炭炉炙砚汤涉笔，重复画字终能成。
谁言醇醪能独产，壶腹迸裂无由倾。
石脂装火近不热，蓬勃气入头颅腥。
仰惭鸿雁得自适，随阳南去何溟溟。
又惭鳦鸟识时节，岩穴足以潜微形。
我来苔欲报恩分，契阔非尽利与荣。
古人有为知己死，只恐冻骨埋边庭。
中朝故人岂念我，重裘厚履飘华缨。
傅闻此北更寒极，不知彼民何以生。
江上雨
戴司颜（唐代）

非不欲前去，此情非自由。星辰照何处，风雨送凉秋。

寒锁空江梦，声随黄叶愁。萧萧犹未已，早晚去蘋洲。
题大光寺诗
史尧弼（宋代）

百转细落修蛇蟠，两间螺髻巉青峦，
其下碧涧流清寒。天旋路尽不复去，
环为绝嶂凌空攒。伧佇左右更折旋。
摄伏犀虎蹲猊狻。忽然覆釜落山趾，
化出宝宇中平宽。石床曩事知有无，
猖狂欲往心渺漫。空忆盛时元壮观，
鸣钟击鼓侵云端。天魔禠魄不敢干，
那知劫灾须臾间。凄凉瓦砾荒丛菅，
但存四壁空青山。兴亡一去宁复还，
独遣道者身苦难。我喟而作坐长叹，
乞为白云千负闲。
登岱同伊仲平徐梧生榕生兄弟 其六
陈宝琛（清代）

登高恃笋将，磴阔得平进。龙潭近西麓，踰岭顾险峻。

玉龙破山飞，声挟雷雨迅。潜渊黝无底，下注亦万仞。

人言似栖贤，北来见已仅。五年尘土积，藉此洗烦吝。

吾斋三叠泉，天末何由讯？
重游玉屏山三著　并引 其三
黄光宗（明代）

石径棱棱石径嶷，廿年裘马昔曾游。那堪老大重来此，惭愧山灵笑白头。
吴江四桥
宋伯仁（宋代）

不独吴江第四桥，风波处处险如潮。
人心但得平如水，浪自滔天橹自摇。
题壁
佚名（宋代）

一团茅草乱蓬蓬，蓦地烧天蓦地空。
争似满炉煨榾柮，漫腾腾地暖烘烘。(暖烘烘 一作：热烘烘)
山翁亭
韩淲（宋代）

东山高处山翁亭，群峰巉绝环障屏。远者紫翠近者青，天淡淡兮风泠泠。

人间纷如凡骨腥，我欲飞仙跨云軿。问翁何在游帝庭，寒气倏然惊酒醒。
九日寄昌龄弟 其八
王十朋（宋代）

乐事苦无多，良辰岂长见。明年缀席时，要使茱萸遍。
和李公冬日成茆屋四首用韵 其三
释函可（明代）

身閒居自僻，岂必在山阿。寒灸青藜火，行吟哨遍歌。

诗能穷学士，酒亦病维摩。向晚西风急，何人著屐过。
余至象山得邑西山谷佳处暇日过游因其亭榭泉木离为十咏 濯缨亭
林旦（宋代）

早岁逐浮名，尘埃已倦行。浩然临绝岸，聊此振烦缨。

世事随波远，吾心自水清。营营朝市露，谁识孺歌声。
夏城坐雨
李梦阳（明代）

河外孤城枕草莱，绝边风雨送愁来。
一秋穿堑兵多死，十月烧荒将未回。
往事空馀元昊骨，壮心思上李陵台。
朝庭遣使吾何补，白面渐非济世才。
过鬼门关
许天锡（明代）

隔林啼鸟乱鸣春，才到山巅又水滨。老树苍藤含雾雨，层峦叠嶂蔽星辰。

穿岩越壑驱车险，伐木刊崖取道新。生过鬼门关下路，客怀争得不伤神。
游岳麓三绝
王炎（宋代）

山椒却立小迟留，欲傍江山洗客愁。
不觉凭高来远念，此心潜与水东流。
废居行
徐照（宋代）

北风萧萧胡马鸣，边人走尽空户庭。
黄金埋藏禾米弃，路上逐日空饥行。
子西父南弗相守，仰面看日啼无声。
生身不合属中土，自昔无时无战争。
家桑椹熟生野蛾，兔跳席箕田成坡。
一路几州皆荒废，处处虞骨平草多。
传报将军杀胡虏，取得山河归汉主。
残生只愿还本乡，且免后裔有兵祸。
塞上曲二首
刘效祖（明代）

龙沙近接古檀州，多少从军倚戍楼。
寒夜不堪愁绝处，西山片月挂城头。
九日宿院
张邦奇（明代）

玉署逢重九，秋花傍苑墙。
天涯来弟侄，客邸似家乡。
槁叶池鱼响，深松海鹤藏。
院虚宫漏永，趺坐月微茫。
【中吕】普天乐　答沈甥书
顾鉴中（元代）

天阔雁还疏，人远心犹近。贤甥有义，我岂无亲。泪从眼角流，情向书中尽。
自愧残年多愚钝，丁宁话不叙闲文。勤攻书史，常亲笔砚，承维先人。　赠朱昭信升千户
文武继宗门，忠义全臣节。枪摇银蟒，笔走鸟蛇。箭瑞燕尾钅比，刀取猩喉
血。戴月披霜无明夜，记当先功次重叠。紫泥封昨宵到也，花银带今朝系也，褐
罗伞明日来也。　寄情
奇遇凤鸾交，紧挽鸳鸯结。津甜稠攘，味苦离别。行去恣往来，流水无明夜。
料得名花怎肯随风谢，惹香泥燕口重叠。叹韶光看看过也，想娇溜痴痴望也，许
佳期准准来也。　修竹仕女图
意味有谁知，心事无人问。郁孤闷翠烟缥渺，覆清寒苍雪缤纷。空闻子凤鸣，
难觅青鸾信，目断湘云咫尺天涯近。欲思不醉无归，望城头双凫早飞。喜琴外孤
鹤并美，愿天边五马追随。
淮上观冰下
张耒（宋代）

寒淮千里群冰下，古岸枯槎黄苇枝。
忆得天津桥下见，五门春动雪消时。
雪望
韩淲（宋代）

山黯荒荒雾，溪凝恻恻风。乍明收髣髴，欲暮起曚昽。

岸窄丛梅发，楼高老树空。归来煖杯酒，炉火夜深红。
登黄榆岭
王云凤（明代）

厚坤忽拥太行脊，上倚青天才一尺。地凝馀滓荡水痕，我忆乾坤始开辟。

谁镌万朵玉芙蓉，苍壁丹崖太古色。雄根西与昆崙连，爽气东堪泰岳敌。

上有夭矫之寒松，下有碨磊之怪石。瀑布直下三千丈，长虹偃蹇明珠掷。

万壑晴看云气流，六月时有冰花积。幽龙往往涧底眠，一泓不动玻瓈碧。

层峦回岫咫尺间，恍惚龙行失南北。仰窥嵰崄心骨惊，俯瞰谽谺毛发立。

马蹄局蹐不敢驰，耸耳长鸣如有识。左右应接且徐步，一一异态看殊斁。

嗟我平生爱肥遁，利名不治烟霞癖。见此喜极颠倒吟，安得长风驾两腋。

摩挲绝顶纵双眸，一睹方圆天地窄。砧岩欲讨幽人居，白鹤时见飞来只。

何日买田耕紫烟，閒看云霞朝复夕。
步江同紫芝焦山读书寄怀
张曾（清代）

九月焦岩已薄寒，海门高处落风湍。秋声一夜客同听，山色满江人独看。

烧叶照书蜗舍好，剜苔读字鹤铭残。遥怜镫火三更雨，清磬泠泠度远滩。
谢程致道监丞以秋夜直舍二诗相视并简苏在廷
晁说之（宋代）

秋风虽云高，不到建章宫。
巨丽发妙思，翰墨争豪雄。
移子范舟发，入此潘庐中。
诗成到谁手，茧面丝发翁。
岂不怜此老，气薾志亦穷。
聊以壮观之，行潦落长虹。
低头谩漠北，攘臂徒辽东。
自娱蓬蒿发，敢傍珪璧丛。
清时难但已，有感如霜锺。
慎莫视苏子，是更得家风。
示犍为李令君
晁公溯（宋代）

悻直每疾恶，淹留无徒官。
性虽与物忤，吾独惜才难。
垂老须闻道，为邦贵在宽。
君宜念此语，衰鬓各霜残。
洒然堂
张舜民（宋代）

何必彷徉水石间，听君言话已孱颜。三湘尽处犹逢竹，五岭回时却见山。

吏案总教如雁进，灵源我且似鸥闲。天边猿鹤皆相识，惟欠携筇日往还。
黄山采药歌
汪雄图（宋代）

黄山青兮峛崺，三十六峰兮森起。
草芸芸兮金吐华，石浥兮玉成髓。
若有兮薜荔衣，掬芳润兮凌险巘。
朝撷英兮岩窦。夕揽秀兮溪湄。
招浮邱兮为侣，岂刘陵兮自迷。
疗膏肓兮下土，陪轩辕兮与归。
渔父·青草湖中月正圆
张志和（唐代）

青草湖中月正圆，
巴陵渔父棹歌连。
钓车子，橛头船，
乐在风波不用仙。
杨少宰伯谦扶侍太夫人归里得二首 其一
王世贞（明代）

百年将母世谁如，出入三朝昼绣馀。帝许山涛无启事，天容潘岳有亲舆。

堂开晚色萱长好，篱隐寒香菊未疏。不是面承宸语切，还期那肯顾尚书。
和王师中
胡宏（宋代）

衡阳一带飞清霜，梅李争春开出墙。
萱草乱生封远岸，柳梢摇影澹回塘。
午从三径春光动，晚看千峰冥色苍。
一止一行皆自得，愤时堪笑屈沉湘。
腊月八夜雨
周文璞（宋代）

愁云欲雪未成雪，忽闻寒雨夜淋浪。
但知岁月堕寂寞，不悟乾坤发艳阳。
天黑鬼车声更大，夜阑客枕梦初长。
明朝起视篱砌下，草芽浥浥又回黄。
泉州刺桐花咏兼呈赵使君
陈陶（唐代）

仿佛三株植世间，风光满地赤城闲。

无因秉烛看奇树，长伴刘公醉玉山。

海曲春深满郡霞，越人多种刺桐花。

可怜虎竹西楼色，锦帐三千阿母家。

石氏金园无此艳，南都旧赋乏灵材。

只因赤帝宫中树，丹凤新衔出世来。

猗猗小艳夹通衢，晴日熏风笑越姝。

只是红芳移不得，刺桐屏障满中都。

不胜攀折怅年华，红树南看见海涯。

故国春风归去尽，何人堪寄一枝花。

赤帝常闻海上游，三千幢盖拥炎州。

今来树似离宫色，红翠斜欹十二楼。
花心动 其一 郭清华新轩
吴文英（宋代）

入眼青红，小玲珑、飞檐度云微湿。绣槛展春，金屋宽花，谁管采菱波狭。

翠深知是深多少，不都放、夕阳红入。待装缀，新漪涨翠，小圜荷叶。

此去春风满箧。应时锁蛛丝，浅虚尘榻。夜雨试灯，晴雪吹梅，趁取玳簪重盍。

卷帘不解招新燕，春须笑、酒悭歌涩。半窗掩，日长困生翠睫。
自黄州至巴河游灵岩寺观孙仲谋刑马坛相传权于此刑马祀江神遂提师伐寿春云
张耒（宋代）

乔木隔尘埃，华堂敞深僻。人静好鸟鸣，睡馀疏雨滴。

悲愁感萧瑟，吊古披荒寂。尚溯紫髯翁，誓师沉马璧。
楚江怀古三首
马戴（唐代）

露气寒光集，微阳下楚丘。
猿啼洞庭树，人在木兰舟。
广泽生明月，苍山夹乱流。
云中君不见，竟夕自悲秋。

惊鸟去无际，寒蛩鸣我傍。
芦洲生早雾，兰隰下微霜。
列宿分穷野，空流注大荒。
看山候明月，聊自整云装。

野风吹蕙带，骤雨滴兰桡。
屈宋魂冥寞，江山思寂寥。
阴霓侵晚景，海树入回潮。
欲折寒芳荐，明神讵可招。
移居静安坊，答元八郎中
张籍（唐代）

长安寺里多时住，虽守卑官不苦贫。作活每常嫌费力，

移居只苦贵容身。初开井浅偏宜树，渐觉街闲省踏尘。

更喜往还相去近，门前减却送书人。
古风二首 其二
周紫芝（宋代）

矫首望寥廓，云日清四方。枭獍各屏迹，孔鸾亦高翔。

凤羽可为仪，用以朝帝皇。八音奏韶濩，五色呈文章。

帝皇在殊庭，敛佩方锵锵。顾瞻丹凤俦，高目振鹭行。

斥鴳独何事，乘时亦飞扬。短羽无远志，控地抢榆枋。

卑飞固可笑，摧折亦足伤。愿附翙翙翼，托身云汉傍。
北山杂诗十首 其四
苏过（宋代）

午椀不能寐，床头井百尺。辘轳下长绠，铿响鸣山骨。

分甘遍邻下，甚旱犹湍碧。烹茶沸小鼎，自拨寒灰白。

默默谁与语，扣门惟木客。坐念鲁两生，壁间有陈迹。
江西裴常侍以优礼见待又蒙赠诗辄叙鄙诚用伸感谢
白居易（唐代）

一从簪笏事金貂，每借温颜放折腰。长觉身轻离泥滓，

忽惊手重捧琼瑶。马因回顾虽增价，桐遇知音已半焦。

他日秉钧如见念，壮心直气未全销。
临沧波诗
王台卿（南北朝）

高轩临不测，清江穷广深。天边生岸影，水上结云阴。

风来白华起，潮满黄沙沈。
秋晚
吕陶（宋代）

九月西风未肯凉，信知时节类炎荒。骚人不念天涯远，只爱青山对碧湘。
送达州先上人
释普度（宋代）

吾道从来没正偏，就中达者便为先。
花前一笑即回首，此去西川路八千。
劝酒
于武陵（唐代）

劝君金屈卮，满酌不须辞。
花发多风雨，人生足别离。
飞泉
毕仲游（宋代）

飞泉喷薄万珠圆，宛似骊山十月间。好作汤池浴寒月，醒人心处是潺潺。
杂曲歌辞 其二
高适（唐代）

汉家能用武，开拓穷异域。戍卒厌糠覈，降胡饱衣食。

开亭试一望，吾欲涕沾臆。
隆兴借东湖驿度夏杂题
高翥（宋代）

西风来几日，荷柳早衰容。
百感闻秋笛，孤吟答晚锺。
事能如意少，酒不教愁浓。
忆著莼鲈美，家山隔几重。
落梅风·千年调
阿鲁威（元代）

千年调，一旦空，
惟有纸钱灰晚风送。
尽蜀鹃啼血烟树中，
唤不回一场春梦。
安期篇
陆游（宋代）

我昔游岷峨，扪萝千仞峰。
丈人倚赤藤，恐是安期翁。
赠我一丸药，五云出瓢中，服之未转刻，莹然冰雪容。
素手掬山霭，绿发吹天风。
丈人顾我喜，共骑一苍龙。
蓬莱亦何求，爱此万里空。
却来过齐州，螘垤看青嵩。
送石鉴记汝二师赴栖贤 其二
张穆（明代）

青山如画昔曾游，岳色湖光一片秋。人卧绿溪千尺瀑，潮音日在万峰头。
戏呈赵明府
戴复古（宋代）

堂堂附郭县，深远半如村。
能共斯民乐，浑忘太守尊。
梅花高可折，横浦挠无浑。
欠与诗狂者，清谈共一樽。
江皋赠别
韦庄（唐代）

金管多情恨解携，一声歌罢客如泥。江亭系马绿杨短，

野岸维如春草齐。帝子梦魂烟水阔，谢公诗思碧云低，

风前不用频挥手，我有家山白日西。
沁园春·柳眼偷金
佚名（宋代）

柳眼偷金，梅肌晕玉，春信已催。正浅寒天气，嫩晴日色，雨收巫正，烟卷蓬莱。青鸟衔音，彩鸾迎驾，白昼传呼王母来。屏帏里，看合欢杯尽，连理花开。笙歌上下楼台。更罗绮丛中薰麝煤。想雪香酥暖，粉娇翠软，风流乐事，慰惬情怀。花帽兰袍，皂鞋槐简，谁似何郎年少才。人偕老，类鸳鸯匹偶，鸾凤和谐。
题三友轩汤直学求赋三首 其一
成廷圭（元代）

古松存古操，岂意受秦封。岁晚风尘表，空山作卧龙。
官舍春日书怀
文同（宋代）

琵琶泉水碧溶溶，又见春归玉柱峰。
欢绪已兰羞老大，交期将近懒游从。
杏开暖萼融红蠟，柳放晴花拆白茸。
赋得上林佳景尽，不知谁为荐临邛。
雪中睡起书北窗二首 其二
周紫芝（宋代）

窗下梅花冻玉壶，梦回闲听雪跳珠。樽中酒尽何由得，枕上诗成可自娱。

身世固应浑是梦，功名知巳不成卢。明朝醉倒春风路，试问黄公觅旧垆。
题南岩
释行海（宋代）

昔年此地属龙门，两壁崖崖禹凿痕。
泉堕半空翻作雨，天藏一凿狭于村。
萝烟尚瘗仙人骨，矶月应招钓客魂。
岩下住僧多白首，不闻尘世似桃源。
哭五一弟先辈二首
刘克庄（宋代）

未冠辞家出，麻衣不肯回。
瘦因身久客，贫为性疏财。
精力书中去，科名病里来。
空传场屋义，留与铺家开。
挽知几先生
罗亨信（明代）

知几学行古人俦，一别尘寰四十秋。作令才名留贵邑，为儒清十满凉州。

丹山凤杳瞻华彩，碧落文成载玉楼。几度临风观国鉴，不堪呜咽悼前修。
夜坐与伯氏苇航对床阅江湖诗偶成一首
胡仲参（宋代）

对床因话弟兄情，话到山林世念轻。
几上江湖诗一卷，窗前灯火夜三更。
茶经未展神先爽，香片才烧味较清。
吟罢忽闻谯角动，石桥霜晓有人行。
饥雪吟
孟郊（唐代）

饥乌夜相啄，疮声互悲鸣。冰肠一直刀，天杀无曲情。

大雪压梧一，折柴堕峥嵘。安知鸾凤巢，不与枭鸢倾。

下有幸灾儿，拾遗多新争。但求彼失所，但夸此经营。

君子亦拾遗，拾遗非拾名。将补鸾凤巢，免与枭鸢并。

因为饥雪吟，至晓竟不平。
次妙上人山居韵
吴惟信（宋代）

茅宇无人过，荆扉尽日关。酒中生快乐，诗里着清闲。

朋友数竿竹，画图千叠山。何如终隐此，尘境莫思还。
和李后林分惠琼花降字韵
徐经孙（宋代）

诗句寻芳自抑扬，一观佳什觉心降。山中玉蕊虽无数，天上琼花孰有双。

愧我未能瞻后土，荷君分惠到南窗。从今可小中兴瑞，大地移根到此邦。
诗偈 其七十五
庞蕴（唐代）

一生解缚钝，浑身纳里眠。心中无意识，耳无绳索牵。

心本无系缚，同尘亦无喧。
挽李谏议柰词
何乔新（明代）

赞政薇垣际盛时，萧萧短发欲成丝。归装偏沐贤藩宠，荐剡曾蒙太宰知。

夜月槐柯俄入梦，秋风薤露忽兴悲。翠珉谁与铭遗德，千古无惭有道碑。
满江红 虎茵老人去汴二十年，重醉蜡梅於明
蔡松年（宋代）

玉宇间风制，俾仆发扬其事端正楼空，琵琶冷、月高弦索。人换世、世间春在，几番花落。缥缈馀情无处托，一枝梅绿横冰萼。对淡云、新月炯疏星，都如昨。萧闲老，平生乐。借秀色，明杯杓。吐凌云好句，张吾邱壑。此乐莫教儿辈觉，微官束置高高阁。便归来、招我雪霜魂，春边著。
立冬节斋宿竹宫悼姚高士
程公许（宋代）

竹宫冬孟严斋祀，深注炉香跋烛花。
凋尽庭梧风摵，幽思也到羽人家。
大雨两昼夜僮屋尽仆惟轩前新竹绰有生意得二十八字以为口号
许有壬（元代）

一夜银河泻欲乾，桑田几似海漫漫。岸颓墙仆吾无憾，栽活苍筤数百竿。
齐天乐五十首 其二十
端木埰（清代）

虎侯高谊何肫挚，相逢更邀醉醉。画壁旗亭，餔糟曲部，今日谁醉逸致。

杯深酿旨。又胜侣招携，鸦歌闲肄。玉盏倾余，夜窗银烛蔼清气。

尊前还共订谱，□榕皋旧什，工尺堪比。邓尉寻秋，天平揽胜，昨梦依稀犹记。

琼英照水，待共结精庐，万梅华里。月媚春酣，翠尊偕泛蚁。
并渔图
龚诩（明代）

方舟何处两渔翁，满眼溪山乐趣同。得失总归谈笑里，功名都付等閒中。

鬓毛不是缘愁白，面色常因醉酒红。去住问渠谁得似，行云流水任西东。
水帘泉
毛注（宋代）

织水帘珠未是奇，舒王留咏夺天机。神光已比箕星列，文焰长依舜日晖。

一沼蛟龙涎半积，两檐鸾鹤势双飞。名山从此留传咏，自昔因人重发挥。
水调歌头 曹侯浩然，人品高秀，玉立而冠，
蔡松年（宋代）

在寒士右。惜乎流离顿挫无以见于事业，身闲胜日，独对名酒，见然得意，引满径醉。醉中出豪爽语，往往冰雪逼人，翰墨淋漓，殆与海岳并驱争先。虽其平生风味，可以想见，然流离顿挫之助，乃不为不多。东坡先生云，士践忧患，焉知非福，浩然有焉。老子于此，所谓兴复不浅者，闻其风而悦之。念方问舍於萧闲，阴求老伴，若加以数年，得相从乎林影水光之间，信足了此一生，犹恐君之嫌俗客也，作水调歌曲以访之云间贵公子，玉骨秀横秋。十年流落冰雪，香紫貂裘。灯火春城咫尺，晓梦梅花消息，茧纸写银钩。老矣黄尘眼，如对白苹洲。世间物，唯有酒，可忘忧。萧闲一段归计，佳处著君侯。翠竹江村月上，但要纶巾鹤氅，来往亦风流。醉墨蔷薇露，洒遍酒家楼。
明道亲享先农十首
佚名（隋代）

冕服地御，坛壝有仪。
陟降左右，天惟敢思。
元规道人览予心说作颂见寄次韵奉答
张继先（宋代）

新文博不繁，披诵已清魂。
意在诸缘外，心为万法源。
犹龙谁可测，牧马自微言。
三复难穷处，重来得细论。
杏花天·画堂帘幕香风细
佚名（宋代）

画堂帘幕香风细。郁郁南阳佳气。欢传吉梦占蛇虺。此日还当气岁。华筵外、初随彩戏。早已似、文姬聪慧。伫看色动门阑喜。便有乘龙佳婿。
登阅江楼
释今沼（明代）

古台摇落对长洲，极浦寒山返映楼。官渡乱鸦乔树晚，夕阳黄叶海天秋。

层峦逼立峰皆见，石塔遥临影尽流。宾客莫辞连夜饮，前途还有木兰舟。
闻西省赏酴醿芍药戏成小诗奉简泰之侍讲舍人
周必大（宋代）

从来引玉即抛砖，自笔囊空百不堪。
赖得酒酣须茗饮，聊将青子助回甘。
登睦州环峰亭
陈渊（宋代）

月照空山杜宇啼，唤归渔艇夜天低。那堪又是双溪水，独上危楼十二梯。
祖茔前溪边穫稻
王廷陈（明代）

迹缘桑梓重，心厌稻粱谋。祖德何能述，农功此暂留。

黄云殷陇亩，白鹤唳汀洲。正苦苍山暮，那堪碧树秋。
至江州尚不得舍弟敬美除官信闷成却寄
王世贞（明代）

有鸟双栖偶一鸣，无才那敢论时清。才经楚泽人堪老，若到燕台马自轻。

白雪和来难后辈，青云是处畏先声。与君暗忆祗园地，不冷莲花惠远盟。
毛虞卿见过
王十朋（宋代）

故人访吾庐，况是清和节。高槐绿成阴，芳草碧未歇。

携手山间行，清兴浩然发。呼童具鸡黍，浊酒醅初泼。

贫居愧荒凉，野蔌草罗列。盘实饤梅豆，蔬餐荐薇蕨。

主礼虽甚微，客色未尝觖。醉翁山水意，不为壶觞设。

蟹眼煎新汲，雀舌烹春撷。浇君文字肠，掉我清谈舌。

人生会面难，岁月易飘忽。君姑为我留，匆匆莫言别。
绝句
张嵲（宋代）

荦确南山路，丛筠冒水生。
寒梅销落尽，犹有数花明。
虞美人·寄公度
舒亶（宋代）

芙蓉落尽天涵水，日暮沧波起。背飞双燕贴云寒，独向小楼东背、倚阑看。
浮生只合尊前老，雪满长安道。故人早晚上高台，赠我江南春色、一枝梅。
苦竹舟行
曾季貍（宋代）

船头触处浪花生，船尾随人山影行。
一水到家能几许，顺流东下片时程。
钦禅者乞偈
释德洪（宋代）

三世如来所说，开遮或擒或纵。一切微尘句偈，只明众生日用。

譬如一室千灯，其光不杂不共。无色天女击鼓，四大部洲头痛。

一切智智清净，开合不成痕缝。钦禅一等行脚，莫听虏子取奉。

若说有法可传，但作眼见鼻孔。
题馆节堂
韦骧（宋代）

建阳溪水接仙流，溪上新堂气象幽。弭节柅轮从便适，观风问象得优游。

凌虚岌岌围千嶂，据要冲冲控八州。白发书生倦奔走，每怜潇洒为迟留。
赋得乐此山川佳
弘历（清代）

山川固佳处，今日识真佳。积雪盈眸润，兆农满意谐。

清音出泉盈，馀事赏岩斋。得句光含几，寻幽迹印鞋。

玉峰宁藉镂，银界若为排。独忆从军者，勤劳远廑怀。
祖道应令诗
王浚（唐代）

侯谁在矣，东宫诜诜。曰保曰傅，弘道维新。前疑协衡，顾问翼轮。

岂伊张仲，专美前津。涣乎唐德，钦在四邻。齐轨上叶，永垂清尘。
魏勃
吕南公（宋代）

虽发齐兵未不臣，问时何用便销魂。一生才勇都纤小，可怪区区扫相门。
异梦
陆游（宋代）

山中有异梦，重铠奋雕戈。
敷水西通渭，潼关北控河。
凄凉鸣赵瑟，慷慨和燕歌。
此事终当在，无如老死何！
洞仙歌 冬日与柔吉妹围炉赏雪
袁绶（清代）

红栏六曲，向风前凭遍。晓雪霏霏扑人面。笑雏鬟睡起，倦眼惺霏，犹认是、一夜柳棉飞满。

水边梅破蕊，疏影横斜，不似年时等闲见。翠袖暗香凝，料峭寒生，拼醉倒博山炉畔。

更枝北枝南酹芳醪，祝萼绿仙人，月明相伴。
浣溪沙 十月十九夜寒甚，寄外子客中
陆惠（清代）

檐铎郎当雁语孤。霜风走叶柝声粗。可怜情味倩谁摹。

一点寒声挑不起，两行清泪滴将枯。问君此境似侬无。
西江月（代五三弟为老母寿）
张孝祥（宋代）

慈母行封大国，老仙早上蓬山。天怜阴德遍人间。赐与还丹七返。

莫问清都紫府，长教绿鬓朱颜。年年今日彩衣斑。兄弟同扶酒盏。
除夜 其三
徐积（宋代）

一灯高照草堂中，大笑高歌送岁穷。柳色花光将属我，雪寒霜凛任相攻。

铜壶漏促三更尽，白玉樽深一釂空。待到平明无别事，只将诗句赠春风。
答李司户夔
宋之问（唐代）

远方来下客，輶轩摄使臣。弄琴宜在夜，倾酒贵逢春。

驷马留孤馆，双鱼赠故人。明朝散云雨，遥仰德为邻。
临江仙·长爱碧阑干影
晏几道（宋代）

长爱碧阑干影，芙蓉秋水开时。脸红凝露学娇啼。霞觞熏冷艳，云髻袅纤枝。
烟雨依前时候，霜丛如旧芳菲。与谁同醉采香归。去年花下客，今似蝶分飞。
潘宰
曾丰（宋代）

担水谁家渡，牧牛何处村。未能逃劫数，犹是弄精魂。

毛颖含云冻，鹅溪带雨昏。强从泡影里，摹模去来痕。
江上遇疾风
张九龄（唐代）

疾风江上起，鼓怒扬烟埃。白昼晦如夕，洪涛声若雷。

投林鸟铩羽，入浦鱼曝鳃。瓦飞屋且发，帆快樯已摧。

不知天地气，何为此喧豗.
挽通判黄子方
郑樵（宋代）

歌成薤露悲，秋草正离离。
昔异修文事，今同鬼伯司。
盾衰双日落，夷惠两风遗。
衰俗吾无恨，亲曾识紫芝。
卢生祠题壁 其一
陈存懋（清代）

一枕黄粱梦太长，是因是想总荒唐。人生自有天伦乐，不作神仙也不妨。
句
刘应凤（宋代）

天留仲子继孤竹，谁向西山饭伯夷。
湖堤
陆游（宋代）

新月纤纤淡欲无，时闻鱼跃隔菰蒲。
篮舆小放湖堤上，信有人间白玉壶。
至扬州
文天祥（宋代）

青衣山下汲荒泉，道遇腥风走不前。
向晚归来号且哭，胡儿只为解腰缠。
送徐抚干二首 其二
姜特立（宋代）

莫嗟骨相未封侯，美恶穷通本不侔。文似陈琳须草檄，赋如王粲好登楼。

时平上幕宜多暇，酒贱清欢亦易谋。荔子丹时簪末利，可能无句寄中州。
除夕访子野食烧芋戏作
苏轼（宋代）

松风溜溜作春寒，伴我饥肠响夜阑。
牛粪火中烧芋子，山人更吃懒残残。
晨起对雨二首 其一
朱熹（宋代）

凄冽岁云晏，雨雪集晨朝。高眠适方起，四望但萧条。

远氛白漫漫，风至林霭消。流潦冒荒涂，清川亦迢迢。

遐瞻思莫穷，端居心自超。览物思无托，即事且逍遥。
红情 咏半吐红梅
陈维崧（清代）

一丝凝晓。似绛蕊浮釭，锦鳞拍沼。搓透猩绒，卖弄憨嗔许谁拗。

莫是罗浮人困，珊枕上、小鬟新觉。正睡晕初圆，偷倚绣奁照。

料峭。年犹少。更酒入潮生，春来靥笑。娇香趁早。休赚夭桃见时恼。

几颗朱樱绽口，甚日茜花压帽。倩红泪、将绡裹，洒他开了。
苛政猛于虎
佚名（先秦）

孔子过泰山侧 ，有妇人哭于墓者而哀，夫子式而听之，使子贡问之，曰：“子之哭也，壹似重有忧者。”而曰：“然。昔者吾舅死于虎，吾夫又死焉，今吾子又死焉。”夫子曰：“何为不去也？”曰：“无苛政。”夫子曰：“小子识之：苛政猛于虎也。”

出自《十三经注疏》本《礼记·檀弓下》。
青牛宫
苏泂（宋代）

青牛宫中青草生，数间老屋徒欹倾。
老人婆娑坐牛背，似怪关尹闻其名。
东来万里西游客，倚遍宫前旧时柏。
巫咸大招不可期，欲向青牛问消息。
山居自乐别号
张天赋（明代）

跳入壶中一洞天，白云深处不知年。机神谷应相宾主，韵叶莺知作管弦。

卧石已成西华枕，飧霞不乏紫芝钱。夜清谁作吟诗侣，鹤在林梢月在川。
思归
黄公度（宋代）

醉眼乾坤大，归心日夜长。
风霜岁云暮，尘土鬓成苍。
俗物犹能在，危机只自防。
可无田种秫，三径未宜荒。
送昼公联句
皎然（唐代）

相逢情不厌，惜别意难为。 ——韩章

吾道应无住，前期未可知。 ——皎然

轻霜凋古木，寒水缩荒陂。 ——韩章

宾雁依沙屿，浮云惨路岐。 ——皎然

林疏看野迥，岸转觉山移。 ——韩章

寄赏惊摇落，归心叹别离。 ——皎然

草堂思偃蹇，麈尾去相随。 ——顾况

勿谓光阴远，禅房会一窥。 ——郑遨
过袁家庄旧居
崔旭（清代）

廿载曾居此，林塘尚有情。钓游思往事，去住笑浮生。

老树门多改，荒渠草渐平。村鸡烟舍外，犹是昔年声。
送褚大落第东归
钱起（唐代）

离琴弹苦调，美人惨向隅。顷来荷策干明主，

还复扁舟归五湖。汉家侧席明扬久，岂意遗贤在林薮。

玉堂金马隔青云，墨客儒生皆白首。昨梦芳洲采白蘋，

归期且喜故园春。稚子只思陶令至，文君不厌马卿贫。

剡中风月久相忆，池上旧游应再得。酒熟宁孤芳杜春，

诗成不枉青山色。念此那能不羡归，长杨谏猎事皆违。

他日东流一乘兴，知君为我扫荆扉。
长思仙 邹公问识心见性
王哲（金朝）

莫哦吟。莫追寻。这个玄机奥最深。如何识本心。好钤擒。好登临。明月孤轮照玉岑。方知水里金。
句
王彦博（宋代）

黄须战士据鞍听，白发将军抚剑叹。
寄题千山
乾隆（清代）

千山胜景久芗哉，三度徒教寄咏回。
本异唐宗曾驻辇，空传丁令有遗台。
底须石洞花岩到，原匪探奇问景来。
却笑前遭泐崖处，侵寻应已漶莓苔。
颂古一百首
释智愚（宋代）

铁壁迸开云片片，黑出辊出月团团。
就中明暗相陵处，天外出头谁解看。
潞河晓起至太皇太后行殿问安
玄烨（清代）

晓色方明在潞河，孤山远影郁嵯峨。寝门恭问慈颜喜，还愧无能作赋歌。
过姑苏
戴表元（宋代）

水天弥望接青芜，云气漫漫近又无。
一色好风三百里，挂帆安坐过姑苏。
离括日子安汤卿子贯同宿天宁
方岳（宋代）

数月苍州住，山犹有故情，
雨如知去日，诗亦了行程。
官柳因寒损，僧茶带雪清。
怕无书信便，一夜语连明。
答友
朱用纯（清代）

尽忠尽孝己操权，莫信人言事在天。若到临时牵一念，平生气节总徒然。
少年游·枫林红透晚烟青
蒋捷（宋代）

枫林红透晚烟青，客思满鸥汀。二十年来，无家种竹，犹借竹为名。
春风未了秋风到，老去万缘轻。只把平生，闲吟闲咏，谱作棹歌声。
邹编修请赞
释师范（宋代）

骨棱层，发{上髟下监}鬖。
且不安分，更说指南。
置须弥卢於一针锋，贮四大海於无底篮。
不如世有谁知已，朴庵。
题司空表圣王官谷
王临（宋代）

夫君久逐夜舟移，依旧岩扃锁翠微。位至文昌还避世，身甘幽谷是知机。

清风未泯随流水，遗像空存伴落晖。百有馀年同俯仰，白云犹绕故亭飞。
和璨老示双井茶纸被简板三偈 其一
陈渊（宋代）

双井江南妙品，不减建溪月团。但使睡魔不作，可须归去蓬山。
三洲十景 其九 平畴三塔
佘翔（明代）

宝塔镇东方，亭亭三鸑鷟。云中挂暮蟾，海上射朝旭。
金刚随机无尽颂·叹仰流通
释印肃（宋代）

共喜免竛竮，超越生死名。
将虚却作实，以平报不平。
和单令简园梨花四绝
胡寅（宋代）

清游当日兴怡融，无奈如比雨映空。
闻道只今方烂漫，莫教飞趁楝花风。
太白词，并叙 其四
苏轼（宋代）

骑裔裔，车斑斑。鼓箫悲，神欲还。轰振凯，隐林谷。执妖厉，归献馘，千里肃兮。
绿竹亭为李前渠赋 其一
杨慎（明代）

高人爱竹真成癖，万竹亭前竹万竿。风伯倚声添䬃爽，月娥分影映檀栾。

扫天绿粉晴犹湿，拂地清霜暑亦寒。莫遣儿童摧锦箨，成巢结实待栖鸾。
西湖竹枝词六首 其五
宇文公谅（元代）

湖上交秋风露凉，湖中莲藕试新尝。莲心恰似妾心苦，郎意争似藕丝长。
赠崔员外
韦应物（唐代）

一别十年事，相逢淮海滨。还思洛阳日，更话府中人。

且对清觞满，宁知白发新。匆匆何处去，车马冒风尘。
约游西湖不果独归金陵寄越中诸故人
欧大任（明代）

前日吴江与君约，扁舟共载西湖乐。六桥烟里纵兰桡，三竺云湖望芝阁。

舟中卧病生离忧，我归金陵君越州。南屏武林不可见，江波渺渺令予愁。

忆君舟系净慈寺，岳王坟下生秋思。有美湖山足逸游，伤心定赋江南事。

眼中应是故交稀，谢客风流白纻衣。遥知不是沧洲客，芸阁石渠迟尔归。
酬裴秀才
高适（唐代）

男儿贵得意，何必相知早。飘荡与物永，蹉跎觉年老。

长卿无产业，季子惭妻嫂。此事难重陈，未于众人道。
昔人有画醉僧醉道士醉学究者皆见于传记及歌
陆游（宋代）

残雪覆枯颅，手扶短榔栗。
送酒无苏州，一醉未易得。
青旗猎猎秋风吹，长瓶一吸亦足奇。
但办道傍常醉倒，不须解作藏真草。
杂咏
张旭（唐代）

既作湖阴客，如何更远游？章江昨夜雨，送我过扬州。
赠孙叔晦解元澈
韩淲（宋代）

春风花下一杯酒，潇洒玉溪溪上头。醉里只知倾意气，别来谁识诉忧愁。

霸王城畔看遗迹，归雁亭边忆胜游。他日相逢更何许，夜深灯火记绸缪。
赠至几 其五
徐积（宋代）

谁家门外柳双株，满屋清风是我居。霜后正逢篱下菊，雪前已贮瓮中蔬。

沫流口角耽吟睡，毛坠头心久病馀。努力正如初学辈，老瞳昏涩夜看书。
次鸭栏驿对岸
罗钦顺（明代）

断山偃蹇卧中流，山下平铺一片洲。茅屋人家生理薄，酒帘斜拂钓鱼舟。
次韵丹霞宗本长老见寄古风
李纲（宋代）

帝居郁沉沉，梧桐植朝阳。愧将燕雀翼，参彼鹓鸾行。

含香待黼座，秉笔立明光。谁知汲黯戆，忽作朱云狂。

襆被出都门，濯缨走沧浪。饱闻瑞光岩，道席久振芳。

识高行复苦，皎月照严霜。醍醐有妙味，薝卜无馀香。

愿闻第一义，洗我浩劫茫。闭关不肯出，未许窥高墙。

徒将非舌语，远寄烦宣扬。秋风动樵水，何日思褰裳。
酬宋樗里次韵
汪曰桢（清代）

庞眉屏迹海东濆，翕集声香溢齿芬。有豹深藏方隐雾，与龙追逐愿为云。

书仓珍秘灵兰室，诗律精严细柳军。他日幅巾来问字，忘年应许结同群。
五月理抵旧隐
方回（元代）

柳萌整征鞍，杏熟卸归驮。
风帆辍湘游，云屋返黟卧。
天暮室人瘦，地荒园叟惰。
长男近弄瓦，累重讵足贺。
次男久投笔，学废不堪课。
阿高兄子之，性刚未少剉。
阿明垂四龄，语迟无可奈。
一事独慰意，添竹逾百个。
碧玉韵凉颸，我倡此君和。
邻友各有携，野僧亦见过。
陶门故常关，孔客复满座。
微言订近役，何苦触尘堁。
筋骸已衰老，踪迹尚奔播。
八字马交驰，一生蚁旋磨。
晚节休官心，悼猛就新愞。
岂其尚有求，未苦忍寒饿。
神魂倘可收，焉俟赋招些。
履春冰
张萧远（唐代）

一步一愁新，轻轻恐陷人。薄光全透日，残影半销春。

蝉想行时翼，鱼惊蹋处鳞。底虚难驻足，岸阔怯回身。

岂暇踟蹰久，宁辞顾盼频。愿将兢慎意，从此赴通津。
读方干诗因怀别业
崔涂（唐代）

把君诗一吟，万里见君心。华发新知少，沧洲旧隐深。

潮冲虚阁上，山入暮窗沈。忆宿高斋夜，庭枝识海禽。
道州何道士相会于途次匆匆告归余亦北还作诗致远别之意
吕陶（宋代）

九疑山色望中青，似与湘江展翠屏。终日掩关澄俗虑，有时开翠读仙经。

谈端往往该穷达，酒兴悠悠混醉醒。南去北归皆惜别，更嗟衰鬓尚飘萍。
上之回
李白（唐代）

三十六离宫，楼台与天通。
阁道步行月，美人愁烟空。
恩疏宠不步，桃李伤春风。
淫乐意何极，金舆向回中。
万乘出黄道，千旗扬彩虹。
前军细柳北，后骑甘泉东。
岂问渭川老，宁邀襄野童。
但慕瑶池宴，归来乐未穷。
昉著灸数朝废吟累日继披佳会莫菲睚声亦贡七
李昉（宋代）

交朋相问兴何如，不愿家财有羡余。
一卷佛经心谙诵，七篇真诰手亲书。
荣名厚禄都来足，酒兴诗情积渐疏。
多谢营巢旧时燕，又依时节到贫居。
汾阳夫人挽词二首
蔡襄（宋代）

借有百年在，都如一梦回。
幻生还复灭，仙去不重来。
乐色閒宵院，衣香祕夜台。
行人知令淑，哭送侍儿哀。
静坐读书自喻
玄烨（清代）

壮年好血气，半老少知闻。顾諟惟当谨，铭盘不至宭。

励精勉图治，旰食尽民殷。性理宗濂洛，临摹仿鹅群。

煌煌劳梦想，济济咏南薰。悬钟是进德，止辇问停云。

怀保编氓苦，惠鲜鳏寡煴。留心刑服念，鄙笑图书焚。

优礼任舟楫，凭轩尊典坟。前星诫琢磨，帝子识群分。

外戚无矜势，诸王惜旧勋。烽烟熄万里，瀚海畏三军。

淮黄关国计，漕运致忧勤。土木毋轻动，民情宜所欣。

志广则宽裕，神清息俗纷。由来恶旨酒，自喻喜玄纁。

长歌咏白雪，论赋小横汾。几暇讲寥廓，提筹算紫氛。

乾阳得复转，测景考斜曛。有始无终叹，为山一篑慬。
读东坡和渊明贫士诗寄诸子侄云重九俯迩樽俎萧然今余亦有此叹因次其韵将录寄梁溪诸弟以发数千里一笑 其三
李纲（宋代）

何以写我意，寄之朱丝琴。钟期久已死，千古无知音。

弃置不复弹，调家难绎寻。东篱采青蕊，浊酒聊孤斟。

千驷所不顾，一斗诚可钦。陶然又复醉，谁识渊明心。
随母氏往外家过黄土塘山行
费墨娟（清代）

一川流水半村花，烟柳风丝拂岸斜。无限青山行欲尽，白云深处有人家。
十九日雨中
赵蕃（宋代）

帆来鸟去苏州句，落木长江老杜诗。得意写图那办此，惊人吐句或能之。

长年役役愁肝肾，老态骎骎入鬓髭。寄谢樵夫与渔子，可怜日用不能知。
酬公达
郑獬（宋代）

小吏扣关声啄啄，山夫惊落手中杯。
不知天上何缘到，袖里携将明月来。
武夷山
李商隐（唐代）

只得流霞酒一杯，空中箫鼓几时回。
武夷洞里生毛竹，老尽曾孙更不来。
次韵朱光庭喜雨
苏轼（宋代）

久苦赵盾日，欣逢傅说霖。
坐知千里足，初觉两河深。
破屋常持伞，无薪欲爨琴。
清诗似庭燎，虽美未忘箴。
狼山 其三
崔敦礼（宋代）

行携三尺虎臂杖，归饮十分鱼枕蕉。饮罢招船歌一曲，冯夷亦合泣潜绡。
十月已酉西山讫事悼亡二首
徐瑞（宋代）

我已空诸幻，君今断后缘。
圆明应顿悟，成坏不须怜。
玉宇行孤明，冰溪破冥烟。
儿曹修非荐，再拜酹寒泉。
晓行宛城北路怀九德继甫恩甫三僚
欧大任（明代）

鲁阳关外晓闻笳，官柳千行雪满沙。想得高斋人睡足，城头吹笛落梅花。
九月二十六日韩弼夫与十九娘赴官郢州之京山携家出饯于城南郝氏之园席上作小诗送韩儿侄咸和
赵鼎臣（宋代）

西风吹叶落，南浦送行人。白酒难留客，黄花不当春。
江楼
韦承庆（唐代）

独酌芳春酒，登楼已半曛。
谁惊一行雁，冲断过江云。
感皇恩（西湖）
黄人杰（宋代）

秋色满西湖，雨添新绿。一派烟光望中足。清香十里，书舸去来相逐。酒酣时听得，渔家曲。

人道似郎，郎还第六。云水相逢未谙熟。晚来风静，闲浸几枝红玉。水神应不禁，江妃浴。
金人捧露盘（越州越王台）
汪元量（宋代）

越山云，越江水，越王台。个中景、尽可徘徊。凌高放目，使人胸次尽崔嵬。黄鹂紫燕报春晚，劝我衔杯。

古时事，今时泪，前人喜，后人哀。正醉里、歌管成灰。新愁旧恨，一时分付与潮回。鹧鸪啼歇夕阳去，满地风埃。
和端式上人十咏其四孤汀苹
梅尧臣（宋代）

潇湘归去人，正值江南春。
始愿逢拾羽，今乃见采苹。
寄语柳使君，莫恨日已曛。
赋王伯温家酴醾
朱松（宋代）

翩翩风驭驾花神，更遣酴醾殿晚春。压架秾香千尺雪，唤回中酒惜花人。
暑中閒咏六首
方回（元代）

能静何忧暑，惟悭足御贫。
每圆欹枕梦，不记剖符身。
僧熟频求字，僮顽自浣巾。
林间坐磐石，山畔驻行人。
偈颂一百三十三首 其三十
释居简（宋代）

曲吹彻，鼓皮穿。夜深人静，灯盌油乾。一道神光万境闲。
送演上人之抚州觐使君叔
皎然（唐代）

临川内史怜诸谢，尔在生缘比惠宗。远别应将秦本去，

幽寻定有楚僧逢。停船夜坐亲孤月，把锡秋行入乱峰。

便道须过大师寺，白莲池上访高踪。
春日偕谢邦实邵仁溥游乌石山浮觞浴鸦池
许天锡（明代）

好春无胜游，烟景难再续。眷我同心人，游衍绍芳躅。

南寻乌石奇，萝径穷委曲。攀跻初阳峰，悠然豁遐瞩。

千山收雨云，四泽涨春渌。天地净空明，乌兔互出没。

落花轻且閒，点点浮红玉。流莺纵娇音，细草展繁缛。

连衽俯天光，洗觞泛醽醁。四事偶相宜，一醉万分足。

昔人哀须臾，夜游秉长烛。此意谁则知，啸歌山水绿。
贻如祖大师 其三
黄裳（宋代）

建立元无尘已挥，两边终竟不曾为。莫言无物为何事，到了无为尚未知。
和安之叔灰斋
郑刚中（宋代）

见说灰斋只数椽，先生燕息此於焉。
声名应耻暂时热，喜怒端知不复然。
春到岂无繁杏火，日高惟有篆炉烟。
清幽此外万缘冷，笑杀人间百虑煎。
登太室绝顶
吕本中（宋代）

生平仰嵩丘，今日上绝顶。苍天不能高，星斗閟光景。

风云乍起不，雷雨半苏醒。下看飞鸟背，错乱松柏影。

神龙不深遁，偃蹇卧半岭。旧闻飞石斗，不受悬瀑梗。

大河东北流，渺渺黄数顷。五更看日出，平地涌金饼。

谁能啜其华，夜气初未冷。诸峰环而立，一一皆秀整。

中居此丈夫，众象不得骋。巍然万物表，独阅百代永。

同来有奇士，可得一笑领。不用贮微言，区区吊箕颍。
送僧法和（一作送亮法师）
戎昱（唐代）

达士心无滞，他乡总是家。问经翻贝叶，论法指莲花。

欲契真空义，先开智慧芽。不知飞锡后，何外是恒沙。
将如东莞闻途中盗发不果
陈献章（明代）

扁舟东过扶胥口，一日二日之便风。何故三旬不成往，仰船冈下贼旗红。
满江红 逖徐州感赋此阕
陈曾寿（清代）

芒砀云边，荡终古、斜阳明灭。恨此地、一番经过，一番枨结。

犹是当年兵与酒，可堪今夜人和月。看荒烟、莽荡古徐州，风云歇。

温峤誓，沧江楫。包胥泪，秦庭血。竟萧然何事，笑人寂寂。

伏枥空存千里志，碎壶独感平生烈。问何时、单骑去兜鍪，惊奇绝。
论语绝句一百首
张九成（宋代）

性习自然分远近，智愚安得便无移。
困而不学民斯下，愚者要当且力为。
湖上望月二首
释智圆（宋代）

秋水澄澄树绝风，冰轮苒苒上遥空。
闲思今夜供吟景，冷色清光几处同。
会霜晴诗 其二
陈深（宋代）

朝暾上高树，雾卷海天遥。劲气乘寒凝，严威见日销。

钟清出远寺，马滑恐危桥。稍逼南枝暖，疏花破寂寥。
为陆以平题图
张和（明代）

九疑空翠隔烟波，北渚云横有雁过。
欲采芙蓉寄离恨，碧天秋晚奈愁何。
和仆射牛相公以离阙庭七年班行亲故亡殁…所和
刘禹锡（唐代）

久辞龙阙拥红旗，喜见天颜拜赤墀。三省英寮非旧侣，

万年芳树长新枝。交朋接武居仙院，幕客追风入凤池。

云母屏风即施设，可怜荣耀冠当时。
寄题鲁如晦需堂
王之道（宋代）

鲁僖有贤裔，家在吴江东。
宏词与奥学，浩渺江无穷。
魁然栋梁姿，久困荆棘中。
抱能未施邦，殆与张籍同。
人皆盲於心，我目昏不矇。
而君乃能勇退，奉祠环堵宫。
筑圃号通隐，花竹罗青红。
郡山涌其前，湖光湛冲瀜。
日哦松菊间，志气骄王公。
客来醉需堂，饮食沾奴童。
嗟予老且倦，齿豁仍头童。
田芜未能归，惭愧通隐翁。
唐多令·释怀寄友人
曹伯启（元代）

衰境日匆匆。浮生一梦中。笑愁怀、万古皆同。越水燕山南北道，来不尽，去无穷。
萍水偶相逢。晴天接远鸿。似人间、马耳秋风。山立扬休成底用，闻健在，好归农。
独往
许相卿（明代）

兴到海滨成独往，千林风日净娟娟。寒山病骨晚争瘦，白鹭苍波秋可怜。

天地閒愁尘梦醒，烟霞胜事草堂偏。斜阳深径鱼樵尽，弄影萧萧石上泉。
闲卧
白居易（唐代）

薄食当斋戒，散班同隐沦。佛容为弟子，天许作闲人。

唯置床临水，都无物近身。清风散发卧，兼不要纱巾。
酒阑
高斯得（宋代）

世道日沦忽，涔泪夜中滋。
客问子何伤，伤予士气痿。
不见齐鲁閧，所争在糟醨。
我勿燥已久，幸歌韩奕诗。
若遭禁酒国，曹瞒尔何为。
一鏖皋兰下，赤壁竟不支。
虽云竟不支，主翁自怜之。
骑虎不敢下，悲鸣亦可嗤。
朝廷尽君子，拄撑赖公师。
似此好局面，诸生愿扶持。
尹京用老蔡，恐翻元佑规。
斯言是耶非，识者当能知。
哑钟悬清庙，瘖虎伏路垂。
此而为君子，小人当谓谁。
币轻物痛跃，赤子命一丝。
尚曰此元佑，天乎欲谁欺。
醪粲恩诚深，报复机诚危。
独哀三百年，豢此终何裨。
咸幡不复举，志士徒伤悲。
踏莎行（与莫两山谭邗城旧事）
周密（宋代）

远草情钟，孤花韵胜。一楼耸翠生秋暝。十年二十四桥春，转头明月箫声冷。

赋药才高，题琼语俊。蒸香压酒芙蓉顶。景留人去怕思量，桂窗风露秋眠醒。
蝇
梅尧臣（宋代）

乘炎出何许，人意以微看。
怒剑休追逐，疑屏漫指弹。
与蚊更画夜，共蜜上杯盘。
自有坚冰在，能令畏不难。
微雨登城二首·其一
刘敞（宋代）

雨映寒空半有无，重楼闲上倚城隅。
浅深山色高低树，一片江南水墨图。
送刘秀才日升归江西挈家
王绂（明代）

通籍金闺步玉堂，喜同三载近清光。每惊得句近陶谢，复见挥毫逼晋唐。

公宴屡分光禄酒，客庖长饫大官羊。到官好慰妻孥意，早谢家山入帝乡。
大涤洞
陈洵直（宋代）

箓简深投几井函，金堂玉室指空岩。不须骑气求林屋，一柱县虚政隔凡。
杂诗二首 其二
储光羲（唐代）

秋气肃天地，太行高崔嵬。猿狖清夜吟，其声一何哀。

寂寞掩圭清，梦寐游蓬莱。琪树远亭亭，玉堂云中开。

洪崖吹箫管，玉女飘飖来。雨师既先后，道路无纤埃。

鄙哉楚襄王，独好阳云台。
送孙行之出守衡阳
危稹（宋代）

日日江头送客行，况闻君去作专城。
心存臣子无中外，士击朝廷有重轻。
谏疏满怀催上道，中原万事想关情。
戎葵到底不倾日，侧耳衡阳来雁声。
砚屏
喻良能（宋代）

长江远浪连天碧，岸柳垂垂临断石。
渔舟一叶白头翁，独把钓丝待鱼食。
我身犹是红尘客，对此无言三叹息。
安得轮竿入手来，与君共钓消长日。
北山别业三十八咏 其二 飞雨洞
陈樵（元代）

蜀天万里入东州，冷翠侵扉翠欲流。朱鲤有灵时出穴，白狐生火几经秋。

山中十暑寒犹在，潭上千年雨未收。昨日西林晞白发，湿云依旧满貂裘。
和康伯可重阳
吴芾（宋代）

过了重阳又一阳，梅开亦拟共壶觞。
病中无复成狂饮，且作前贤醒里狂。
京尹仲议侍读自成都赴阙将过长安先寄
刘敞（宋代）

都城一别远相望，楚水秦山各异方。每颂中和传四子，重闻京兆得三王。

执经误接金华袐，卧阁惊看鬓色苍。逃暑肯为千日饮，能无歌舞荐清觞。
酬晁单州二首 其二
刘攽（宋代）

弹琴君子邑，贤守智逾多。不作长沙赋，仍传白雪歌。

解酲应用酒，成佛却须魔。正买千金骨，何忧骥跋跎。
赋得行路难赠刘生二首 其二
郑学醇（明代）

堂坳泻水介为舟，各自东西南北流。万斛舳舻泛溟渤，长风破北天沉浮。

器量由来自不同，好恶不合恒相攻。拔剑出门何所适，前有虎狼后虺蜴。

人生坎壈真可惜，青眼高歌向天碧。
次韵李世京惠诗
王庭圭（宋代）

童稚情亲不记春，白头相见眼犹新。为文未办送穷鬼，买宅何妨近里仁。

鲁国儒衣原自少，棘门儿戏定非真。斗间纵有冲天气，楼上应无识剑人。
营巢燕
周士彬（清代）

双燕衔泥葺巢垒，飞去飞来掠烟水。巢成抱卵意苦辛，忍饥终日伏巢里。

哺养新雏四五子，冲风冒雨寻鱼蚁。燕雏羽弱飞难起，母燕呢喃翔复止。

一朝相引向天飞，子去母归谁顾视。独有前林慈乳乌，衔恩反哺情无已。
徐仲仁以使君天上来六诗投赠遂歌山中人次韵答之 其三
郑潜（明代）

我本山中人，元非庙堂瑞。何由适真性，颇恨误虚誉。

躬耕苦无力，读书粗识字。山林寄萧散，庭草自交翠。

苍松振龙髯，新篁堕琼腻。清风入南轩，一笑复嗟喟。

悬知相如璧，争似灵运屐。半生江海游，浩荡不可记。

谅非经世才，聊写咏归志。游川一丘壑，潇洒足风致。
句
郭孚（宋代）

云凝香篆迷禅刹，风卷潮声出海门。
题潘温叟家藏戴牛画卷二首 其一
郭祥正（宋代）

不辞耕遍主家田，日暮归时欲饱眠。渡尽惊波莫回首，后来犹苦牧儿鞭。
同曹清父西郊纪事五首
方回（元代）

朴略童蒙学，堆豗句读师。
有能致卿相，或不赡妻儿。
士故无他业，人谁此味知。
公庭彼为吏，日日醉歌姬。
杂题 其四
刘克庄（宋代）

寄语涉川女，安知往问津。水神不妒汝，偏妒冶容人。
夜坐
祁德琼（清代）

坐久明镫乱，寒风入彩帏。阑干七十二，何处笛声飞。
新安铺三首 其一
孔武仲（宋代）

罩罩涧中草，泠泠山崦泉。泉甘而草芳，旁有屋数椽。

夕阳渐近西风起，行客山头望千里。
雨游青原山二首 其二
赵蕃（宋代）

要作山中宿，怅无林下期。摩挲鲁公字，咀嚼豫章诗。
春贴子 其二
真德秀（宋代）

新岁朝元使，龙荒万里来。至仁天广大，朔漠亦春台。
和杨公济钱塘西湖百题 其五十一 卧犀泉
郭祥正（宋代）

有角翻害身，沉泉避刀剸。故依金地慈，非惮沧溟远。
四次韵
叶梦得（宋代）

雨厌残云暝不飞，乱红犹欲点春圻。蒋陵路绝人谁到，萧寺庭春迹已微。

偃蹇松篁空自老，参差观阁旧相辉。令威等是千年客，想有辽东独鹤归。
庐陵锦原曾地师月鉴别号
张天赋（明代）

银汉无声万籁收，玉蟾光满洞庭秋。山灵无处藏踪迹，水国通霄见斗牛。

平濑澄花沉碎璧，晴波晖影上危楼。阿谁打坐清虚府，笑览江天景色悠。
种树
于鹄（唐代）

一树新栽益四邻，野夫如到旧山春。

树成多是人先老，垂白看他攀折人。
浪淘沙·秋
朱栴（明代）

塞下景荒凉，淡薄秋光，金风淅淅透衣裳。读罢安仁《秋兴赋》，憀栗悲伤。
廿载住边疆，两鬓成霜，天边鸿雁又南翔。借问夏城屯戍客，是否思乡？
和郑康道探梅十绝句
李洪（宋代）

多病年来嬾作诗，燃萁何敢衒才奇。
探梅技痒撩幽梦，只有清香是己知。
桂花
苏泂（宋代）

一岩树色乱秋云，初喜秋风触鼻根。
招隐归来浑未得，老怀索漠剩思君。
题蛰出始振图为高少泰作
李学一（明代）

黄钟初应律，春日正冲融。九九玄关启，重重淑气通。

莺迁上苑柳，龙跃紫霄风。多少含生类，陶形覆载中。
丁酉重九日宿顺昌步云阁绝句七首呈味道明府
刘克庄（宋代）

傍邑曾为劫火尘，独兹犹是太平民。
儿时所历今三纪，便唤溪山作故人。
九月十六夜宿漳浦云霄驿纪怀
袁衷（明代）

亲舍南天万里遥，客程今夜宿云霄。霜林残叶空零落，孤馆寒灯漫寂寥。

听雁欲题红锦字，闻鸡还忆紫宸朝。明朝匹马潮阳道，吟过韩江十二桥。
醉花间 秋日
丁白（清代）

眉敛翠。容憔悴。有恨无人会。俯首细思量，几度心如碎。

玉露损芙蕖，秋风坠兰蕙。感此益伤怀，滴尽双红泪。
次韵程弟
方岳（宋代）

此腹宁须文字香，漫淹虀瓮半青黄。
午窗一枕齁齁睡，世上何人最得忙。
九月于役盐山即事有作
贺祥麟（清代）

翠萝红蓼点秋光，小队肩舆晓俶装。村落萧条伤歉岁，简书敦迫负重阳。

沾衣雨湿添绵重，吹帽风来透鬓凉。输与渊明归去好，东篱饱领菊花香。
明日南禅和诗不到故重赋数珠篇以督之二首
苏轼（宋代）

未来不可招，已过那容遣。
中间现在心，一一风轮转。
自従一生二，巧历莫能衍。
不如袖手坐，六用都怀卷。
风雷生謦欬，万窍自号喘。
诗人思无邪，孟子内自反。
大珠分一月，细绠合两茧。
累然挂禅床，妙用夫岂浅。
朝来取饭化，乃是维摩遣。
全锋虽未露，半藏已曾转。
说有陋裴頠，谈无笑王衍。
看经聊尔耳，遮眼初不卷。
三咤故自醒，一吷何由喘。
请归视故椟，静夜珠当反。
安居三十年，古衲磨山茧。
持珠尚默坐，岂是功用浅。
和王殿直见寄
释重顯（宋代）

华野非殊古所难，得安闲处未为安。
大方无外谁相到，空笑重云锁碧峦。
奉和幸白鹿观应制
赵彦昭（唐代）

云骖驱半景，星跸坐中天。国诞玄宗圣，家寻碧落仙。

玉杯鸾荐寿，宝算鹤知年。一睹光华旦，欣承道德篇。
答俞校书冬夜
皎然（唐代）

夜闲禅用精，空界亦清迥。子真仙曹吏，好我如宗炳。

一宿觌幽胜，形清烦虑屏。新声殊激楚，丽句同歌郢。

遗此感予怀，沈吟忘夕永。月彩散瑶碧，示君禅中境。

真思在杳冥，浮念寄形影。遥得四明心，何须蹈岑岭。

诗情聊作用，空性惟寂静。若许林下期，看君辞簿领。